पत्नी ने 4 बच्चों को दिया जहर, 1 की मौत, पति ने कराया हत्या का केस
35वर्षीय एक महिला ने मामूली सी बात पर पति से विवाद के बाद अपने 4 बच्चों को कोल्ड ड्रिंक में सल्फास मिलाकर पिला दिया। बाद में खुद भी पी लिया। इससे 6 वर्षीय बच्चे की मौत हो गई। 3 बच्चे और महिला चंडीगढ़ पीजीआई में भर्ती हैं। पुलिस ने मौके से कोल्ड ड्रिंक की बोतल और सल्फास बरामद किया है।
जांच में सामने आया है कि पैसे नहीं देने पर रात को महिला का पति से विवाद हुआ था। इससे गुस्सा होकर उसने बेटी से कोल्ड ड्रिंक मंगवाई और घटना को अंजाम दिया। जगाधरी पुलिस ने महिला के खिलाफ हत्या का केस दर्ज किया है। जगाधरी के दुर्गा गार्डन में रहने वाले राजेश ने पुलिस को बताया, ‘मेरी शादी 12 साल पहले अम्बाला की सीमा (दूसरी जाति की) से हुई थी। वह अक्सर झगड़ती रहती थी। रविवार रात उसने पैसे मांगे तो मैंने मना कर दिया। इस पर विवाद बढ़ गया। सोमवार सुबह मैं काम पर चला गया था तो सीमा ने बेटी कंचन (10), चाहत (7), बेटे वंश (6) और अंशुल (3) को कोल्ड ड्रिंक में सल्फास घोलकर पिला दी और खुद भी पी लिया। पता चलने पर मैं घर पहुंचा तो बच्चे तड़प रहे थे। मैंने पुलिस को सूचना दी।’ पुलिस ने सभी को ट्रॉमा सेंटर पहुंचाया। डॉक्टरों ने पांचों की पीजीआई चंडीगढ़ रेफर कर दिया। पीजीआई ले जाते समय रास्ते में वंश की मौत हो गई।
hin_Deva hin_Deva hin_Deva